b'\n_START_ARTICLE_\nKevin Poulsen\n_START_SECTION_\n\xc5\xbdivljenje\n_START_PARAGRAPH_\nSvojo hekersko kariero je za\xc4\x8del z vdiranjem v radijske frekvence, pri trinajstih letih pa je \xc5\xbee znal manipulirati s telefonskimi sistemi in obiti pla\xc4\x8dljive pogovore v telefonskih govorilnicah. \xc4\x8ceprav je bila to zanj na za\xc4\x8detku le igra, je kmalu postal eden izmed najbolj znanih ameri\xc5\xa1kih hekerjev.\n_START_SECTION_\nDark Dante in njegovo delo\n_START_PARAGRAPH_\nPri \xc5\xa1estnajstih letih je Kevin \xc5\xbee prislu\xc5\xa1koval konferen\xc4\x8dnim klicem in telefonskim linijam._NEWLINE_Prvi barvni ra\xc4\x8dunalnik (TRS-80) je dobil pri sedemnajstih, kmalu za tem je vdrl v arpanet, predhodnik interneta, pod okriljem ameri\xc5\xa1kega ministrstva za obrambo. \xc4\x8ceprav so njegov vdor odkrili, za ta napad ni bil obto\xc5\xbeen. Po napadu na Arpanet je delal kot programer pri SIR (Socially Responsible Investment) in Sun Microsystems, hkrati pa je postal tudi svetovalec za ra\xc4\x8dunalni\xc5\xa1ko varnost v Pentagonu._NEWLINE_Leta 1988 je policija domnevala, da je Poulsen vdrl v podatkovno bazo FBI-ja, da bi pridobil dostop do informacij o Ferdinandu Marcosu (Filipinski diktator od 1965 do 1986). Po vdoru v FBI-evo bazo podatkov se je Kevin uspe\xc5\xa1no skrival policiji. Kot begunec je ponovno vdrl v FBI-evo bazo podatkov ter razkril \xc5\xa1ir\xc5\xa1i javnosti podrobnosti o prislu\xc5\xa1kovanju tujim konzulatom, domnevnim mafijcem in celo Ameri\xc5\xa1ki uniji za dr\xc5\xbeavljanske svobo\xc5\xa1\xc4\x8dine (American Civil Liberties Union)._NEWLINE_Nadel si je vzdevek\xc2\xa0\xc2\xbbDark Dante\xc2\xab, drugi pa so ga poznali pod vzdevkom\xc2\xa0\xc2\xbb\xc4\x8drni heker\xc2\xab\xc2\xa0(black hat hacker)._NEWLINE_Vse do leta 1987 je policija neuspe\xc5\xa1no posku\xc5\xa1ala izslediti Poulsena, na sled pa so mu pri\xc5\xa1li \xc5\xa1ele po prijavi lastnika stanovanja, v katerem sta se s prijateljem pripravljala na razli\xc4\x8dne hekerske podvige. Lastnik ju je prijavil, saj nista redno pla\xc4\x8devala najemnine. V stanovanju sta pustila telefon in ra\xc4\x8dunalnik, na katerem je policija na\xc5\xa1la obremenilne dokaze. Poulsen je bil obto\xc5\xbeen kraje zaupnih voja\xc5\xa1kih informacij in obsojen na 18 mesecev zaporne kazni._NEWLINE_V javnosti se je izpostavil \xc5\xa1ele v za\xc4\x8detku leta 1990, ko je z dvema prijateljema prevzel nadzor nad telefonskimi linijami radijske postaje Los Angeles 102,5 KIIS-FM in si tako zagotovil, da je prav on postal 102. klicatelj ter prejel novega Porsche 944 S2 Cabriolet._NEWLINE_Leta 1991 je bil Kevin povabljen v ameri\xc5\xa1ko oddajo z naslovom Unsolved Mysteries, v kateri je bil ozna\xc4\x8den za enega izmed najbolj\xc5\xa1ih ameri\xc5\xa1kih hekerjev, pogovor je tekel o njegovih sposobnostih. Po oddaji je Poulsen prejel \xc5\xa1tevilne kritike javnosti na ra\xc4\x8dun njegovih sposobnosti. Kritikam pa ni u\xc5\xa1la niti avtorica oddaje, televizijska mre\xc5\xbea NBC, zanimivo je tudi, da je bila telefonska linija NBC-ja en teden po oddaji \xc2\xa0skrivnostno izklju\xc4\x8dena._NEWLINE_Istega leta je Vojno letalstvo Zdru\xc5\xbeenih dr\xc5\xbeav Amerike ugotovilo, da je oseba, znana pod vzdevkom Dark Dante, vdrla v njihovo bazo podatkov. Kevin je bil zopet obsojen, tokrat na eno leto zapora. Vendar ga tudi ponovna zaporna kazen ni ustavila, saj je leta 1993 z dvema prijateljema ponovno blokiral tri razli\xc4\x8dne frekvence radiev v Los Angelesu in tako osvojil tri glavne nagrade. Obsojen je bil na pet let zaporne kazni, hkrati pa dobil prepoved uporabe interneta. Takoj po odslu\xc5\xbeeni kazni je dobil ponudbo za delo pri Tech TV, ki jo je tudi sprejel.\n_START_SECTION_\nNovinarska pot\n_START_PARAGRAPH_\nPo petletni odslu\xc5\xbeeni zaporni kazni se je Poulsen odlo\xc4\x8dil preusmeriti v novinarstvo. Za\xc4\x8del je pisati novice s podro\xc4\x8dja hekanja pri ameri\xc5\xa1ki firmi SecurtyFocus, kasneje se je zaposlil pri Symantec Corporation, ki se ukvarja s programsko opremo._NEWLINE_Leta 2005 je postal glavni urednik revije Wired News, kjer je ustvaril svoj blog z imenom Threat Level. Na blogu redno objavlja aktualne novice.'